Επίθεση εναντίον της κυβέρνησης εξαπολύει ο Μίκης Θεοδωράκης με φόντο τις εξελίξεις για στο Σκοπιανό . Μιλώντας για τη συμφωνία κάνει λόγο για μία «ιστορική ήττα και εθνική μειοδοσία».

Σε σχόλιό του που δημοσιεύεται στην εφημερίδα «Τα Νέα», κάνει λόγο για «μεγάλη ντροπή που θα μας στιγματίζει για πάντα», επιρρίπτοντας ευθέως τις ευθύνες της προωθούμενης συμφωνίας στον πρωθυπουργό, Αλέξη Τσίπρα.

Μάλιστα, ο ίδιος υπογραμμίζει ότι «ποδοπατήθηκε η θέληση της συντριπτικής πλειοψηφίας του ελληνικού λαού».

Το κείμενο του Μίκη Θεοδωράκη έχει ως εξής:



«Η χώρα μας σύρθηκε σε μια πράξη ιστορικής ήττας και εθνικής μειοδοσίας με απρόβλεπτες επιπτώσεις σε βάρος της χώρας και του λαού μας.

Συνάμα ποδοπατήθηκε η θέληση της συντριπτικής πλειοψηφίας του ελληνικού λαού.



Από την εποχή του ΕΑΜ υπήρξαν περιπτώσεις κατά τις οποίες οι Έλληνες αριστεροί υποχώρησαν μπροστά σε δοκιμασίες, που τις περισσότερες φορές έφταναν στα όρια της ανθρώπινης αντοχής.



Σήμερα, για πρώτη φορά, κάποιοι που θέλουν να ονομάζονται αριστεροί, υποχωρούν υπερασπιζόμενοι το προσωπικό τους συμφέρον. Συμπαρασύροντας έτσι σ’ αυτόν τον κατήφορο την Ελλάδα και τον ελληνικό λαό.



Μετά από αυτό το μεγάλο «ΝΑΙ» του κ. Τσίπρα, εκείνο που πονάει πιο πολύ δεν είναι μόνο οι κίνδυνοι που ξανοίγονται μπροστά μας αλλά προ παντός η μεγάλη Ντροπή που θα μας στιγματίζει για πάντα».



